HELSINGØR: I hvad der kunne have været en harmløs debat om, hvorvidt der må parkeres biler på kommunens fortove, har vikarierende borgmester i Helsingør, Ib Kirkegaard (DF), gjort sig uheldig bemærket med en kommentar til en borger.

Ib Kirkegaard, der har borgmesterstolen til låns, mens Benedikte Kiær (K) er på barsel indtil april, reagerede på en mail, som formanden for Dansk Fodgænger Forbund, Mikael Le Dous, havde sendt til Helsingør Dagblad og sat hele byrådet som cc. I mailen stod:

'Åh nej – skal vi nu til det igen – den meningsløse snak om, hvorvidt fortovet er beregnet til at beskytte de svage trafikanter, eller om fortovet skal bruges som parkeringsplads for biler.

Efter at glæden dårligt har lagt sig efter byrådets erkendelse af det uforsvarlige i at benytte de sårbare fortove som P-plads, er der åbenbart atter mørke, egocentriske kræfter, som finder det rimeligt, at børn, barnevogne, handicappede og ældre blot kan forføje sig ud på kørebanen, når fortovet er optaget af parkerede biler. Selv om disse svage trafikanter dermed har risiko for at ende på Kirkegaarden.'

Hertil svarede borgmesteren:

'Hvis du ikke har mere seriøse indlæg, så hold hellere kæft'

Fortryder ingenting

Ifølge Helsingør Dagblad er Ib Kirkegaard kommet i stærk modvind i byrådet, hvor blandt andre Socialdemokraternes Peter Poulsen kalder det 'pinligt' og 'dårlig stil' og opfordrer ham til at trække sig.

Det får dog kun den vikarierende borgmester til at trække på skuldrene.

- Jeg svarede sådan, fordi jeg syntes, det var et useriøst og nedladende indlæg. Og når man skriver sådan til mig, så får man svar på tiltale, siger han til avisen og forklarer, at han blev særlig provokeret af, at k'et i 'Kirkegaarden' er stort ligesom i hans navn, og at han ikke fortryder noget.

- Det gør jeg aldrig, siger han.

Det er ikke første gang, Ib Kirkegaard er i fokus på grund af en kontroversiel udtalelse. I juni 2015 udtalte han sig kritisk om flygtninge, der kommer til Danmark, og kaldte dem for 'utaknemmelige'. På det tidspunkt var Benedikte Kiær på ferie, og Ib Kirkegaard udtalte sig derfor som de facto borgmester. Det resulterede i, at tre partier - Socialdemokraterne, Enhedslisten og Lokaldemokraterne - nægtede at stemme på ham, da han syv måneder senere blev valgt som barselsafløser for Benedikte Kiær.